ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-4051/98

υποβολή: Eolo Parodi (PPE) και Guido Viceconte (PPE) προς την Επιτροπή

(13 Ιανουαρίου 1999)

Θέμα: Ιταλικός κανονισμός για τη φορολόγηση ιταλών πολιτών που διαμένουν στο εξωτερικό

Το σχέδιο νόμου σχετικά με τα δημόσια οικονομικά μέτρα για τη σταθεροποίηση και την ανάπτυξη, που ενεκρίθη από την ιταλική Βουλή στις 20 παρελθόντος Νοεμβρίου, προβλέπει στο άρθρο 10 ότι από 1ης Ιανουαρίου 1999, οι ιταλοί πολίτες που έχουν διαγραφεί από τα δημοτολόγια και έχουν μεταναστεύσει σε ξένα κράτη ή εδάφη με προνομιακό φορολογικό καθεστώς, θα υπόκεινται στην Ιταλία στο φόρο εισοδήματος των φυσικών προσώπων.

Μπορεί να μας πληροφορήσει η Επιτροπή κατά πόσον συμβιβάζεται από νομική και φορολογική άποψη η διπλή αυτή φορολόγηση με τις υφιστάμενες διμερείς συμφωνίες και το σχετικό ευρωπαϊκό δίκαιο;

Απάντηση του κ. Monti εξ ονόματος της Επιτροπής

(8 Μαρτίου 1999)

Οι διατάξεις της σχετικής με το θέμα φορολογικής νομοθεσίας προβλέπουν, σύμφωνα με τις πληροφορίες που έχει στη διάθεσή της η Επιτροπή, ότι οι ιταλοί πολίτες που έχουν μεταφέρει την κατοικία τους σε ξένο έδαφος με προνομιακό φορολογικό καθεστώς, πρέπει να αποδείξουν στη φορολογική διοίκηση ότι δεν φορολογούνται πλέον στην Ιταλία.

Η διαφορά σε σχέση με την προγενέστερη νομοθεσία, έγκειται στο ότι αναστρέφεται το βάρος της απόδειξης, δεδομένου ότι στο παρελθόν η διοίκηση όφειλε να αποδείξει ότι ο φορολογούμενος διέμενε πάντοτε στην Ιταλία.

Κατά την άποψη της Επιτροπής η νέα ιταλική νομοθεσία εγγράφεται στο πλαίσιο της καταπολέμησης της φοροδιαφυγής και δεν μπορεί να συναγάγει, εκ πρώτης όψεως, ότι η εν λόγω νομοθεσία συνιστά ενδεχομένως παράβαση του κοινοτικού δικαίου. Εξάλλου, σύμφωνα με τις πληροφορίες της Επιτροπής, η ιταλική διοίκηση δεν έχει ακόμη γνωστοποιήσει τι θεωρεί ως ξένο έδαφος με προνομιακό φορολογικό καθεστώς. Ωστόσο, αν ληφθεί υπόψη η μέχρι σήμερα αντιμετώπιση των ιταλικών φορολογικών αρχών στο θέμα αυτό, μπορεί να εξαχθεί υποθετικά το συμπέρασμα ότι δεν συμπεριλαμβάνονται τα άλλα κράτη μέλη. Η Επιτροπή θα παρακολουθήσει τον τρόπο εφαρμογής του νόμου αυτού από τις ιταλικές αρχές.

σον αφορά τα δεύτερο ερώτημα που θέτουν τα αξιότιμα μέλη, δηλαδή το συμβιβάσιμο του μέτρου αυτού με τις φορολογικές συμβάσεις, πρέπει να σημειωθεί ότι πολύ συχνά δεν υπάρχουν συμβάσεις με τα κράτη μέλη με προνομιακό φορολογικό καθεστώς. Ωστόσο, εάν υπάρχουν συμβάσεις της μορφής αυτής, οι διατάξεις τους ορίζουν γενικά μια ενιαία φορολογική κατοικία για την εφαρμογή της σύμβασης, εάν ο φορολογούμενος θεωρείται βάσει της εθνικής νομοθεσίας των δύο συμβαλλομένων κρατών ως φορολογούμενος κάτοικος (βλ. άρθρο 4 της σύμβασης-προτύπου του Οργανισμού Οικονομικής Συνεργασίας και Ανάπτυξης (ΟΟΣΑ)).
ΓΡΑΠΤΗ ΕΡΩΤΗΣΗ E-3854/98

υποβολή: Anita Pollack (PSE) προς την Επιτροπή

(4 Ιανουαρίου 1999)

Θέμα: Πρόγραμμα Επισκεπτών Ευρωπαϊκής Ένωσης

Μπορεί η Επιτροπή να αναφέρει το ποσοστό των επισκεπτών που επισκέφθηκαν για πρώτη φορά χώρες της Ευρωπαϊκής Ένωσης το περασμένο έτος, στο πλαίσιο του ΠΕΕΕ;

Απάντηση του κ. Oreja εξ ονόματος της Επιτροπής

(4 Φεβρουαρίου 1999)

Από τους 160 μη κοινοτικούς υπηκόους που προσκλήθηκαν να συμμετάσχουν στο Πρόγραμμα Επισκεπτών Ευρωπαϊκής Ένωσης (ΠΕΕΕ) το 1998, 141 επισκέφθηκαν τις Βρυξέλλες και είτε το Στρασβούργο ή κάποιο κράτος μέλος πριν από τη λήξη του ημερολογιακού έτους. Από αυτούς, 27 % δεν είχαν επισκεφθεί την Κοινότητα κατά τα τελευταία πέντε έτη, 42 % είχαν συμμετάσχει σε συνέδρια ή σεμινάρια, ή επισκέφθηκαν την Κοινότητα στα πλαίσια σύντομων επαγγελματικών ταξιδιών, αλλά όχι σε τακτική βάση, 4 % επισκέφθηκαν την Κοινότητα σε τακτική βάση (δηλαδή, τουλάχιστον μία φορά το χρόνο), 3 % είχαν τοποθετηθεί σε κράτη μέλη για περισσότερο από έξι μήνες, 11 % επισκέφθηκαν την Ευρώπη στα πλαίσια ιδιωτικών ταξιδιών και 1 % έμειναν σε πανεπιστήμιο κράτους μέλους πάνω από έξι μήνες. Για 12 %, δεν υπάρχουν σχετικά στοιχεία.

Στόχος του διοργανικού προγράμματος ΠΕΕΕ είναι να δώσει στα νέα ηγετικά στελέχη τρίτων χωρών τη δυνατότητα να επισκεφθούν την Κοινότητα και, ιδίως, τα όργανά της, προκειμένου να αποκτήσουν άμεση εμπειρία και να γνωρίσουν καλύτερα την Κοινότητα, τα θεσμικά όργανα και τις πολιτικές της, ελπίζοντας ότι αυτό θα τους ωφελήσει τόσο επαγγελματικά όσο και προσωπικά. Αρκετοί από τους συμμετέχοντες στο ΠΕΕΕ επιλέγονται ειδικά λόγω του επαγγελματικού ενδιαφέροντός τους για την Κοινότητα, για παράδειγμα ως πολιτικοί, δημόσιοι υπάλληλοι, δημοσιογράφοι ή ακαδημαϊκοί. Για το λόγο αυτό, πολλοί από αυτούς είναι αναπόφευκτο να έχουν ήδη επισκεφθεί προηγουμένως κάποιο κράτος μέλος. Πάντως, αυτό δεν σημαίνει απαραίτητα ότι έχουν γνωρίσει σε βάθος τα κοινοτικά όργανα. Στην περίπτωση συμμετεχόντων από γειτονικές ευρωπαϊκές χώρες, ενδεχομένως είναι επίσης αναπόφευκτο ένα μεγάλο ποσοστό από αυτούς να έχουν επισκεφθεί σε προγενέστερο στάδιο κράτη μέλη.

Η οργανωτική επιτροπή του ΠΕΕΕ, στην οποία συμπροεδρεύουν ένας αντιπρόεδρος του Κοινοβουλίου και ένα μέλος της Επιτροπής, δεν θα εγκρίνει συμμετοχή στο ΠΕΕΕ για τους υποψηφίους εκείνους που από πρόσφατες επισκέψεις τους γνωρίζουν σε βάθος την Κοινότητα.
ΓΡΑΠΤΗ ΕΡΩΤΗΣΗ E-4030/98

υποβολή: Honório Novo (GUE/NGL) προς την Επιτροπή

(8 Ιανουαρίου 1999)

Θέμα: Έλεγχος της απαγόρευσης παραγωγής και χρήσης ζωοτροφών προερχόμενων από βοοειδή

Από 1ης Ιανουαρίου 1999 απαγορεύεται η παραγωγή και χρήση, απ' ό,τι φαίνεται σόλόκληρη την επικράτεια της ΕΕ, ζωοτροφών παρασκευασμένων από οιοδήποτε προϊόν και /ή υποπροϊόν προερχόμενο από βοοειδή.

Ωστόσο, απ' όσον γνωρίζω, θα εξακολουθεί να επιτρέπεται η χρήση ζωοτροφών - όχι όμως για την διατροφή βοοειδών - παρασκευασμένων με προϊόντα και /ή υποπροϊόντα προερχόμενα από άλλα ζώα, πλήν βοοειδών, δηλαδή είτε από χοιροειδή είτε από πουλερικά.

Στο πλαίσιο αυτό ζητώ από την Επιτροπή να με πληροφορήσει τα εξής:

1. Ποιά μέτρα ουσιαστικού ελέγχου προτίθεται να εφαρμόσει η Ευρωπαϊκή Επιτροπή για να εμποδίσει την παραγωγή και/ή τη χρήση ζωοτροφών παρασκευασμένων από προϊόντα και /ή υποπροϊόντα προερχόμενα από βοοειδή, σε όλες ανεξαιρέτως τις χώρες της ΕΕ, ιδίως δε στην Ισπανία όπου, σύμφωνα με όλες γενικά τις υπάρχουσες πληροφορίες, ζωοτροφές αυτού του τύπου εξακολουθούν να χρησιμοποιούνται ευρέως στην διατροφή των χοιροειδών;

2. Είναι δυνατόν να επιβεβαιώσει ότι θα συνεχίσει να είναι δυνατή η παραγωγή ζωοτροφών παρασκευασμένων από προϊόντα και /ή υποπροϊόντα άλλης ζωϊκής προελεύσεως με εξαίρεση τα βοοειδή;
ΓΡΑΠΤΗ ΕΡΩΤΗΣΗ E-4049/98

υποβολή: Eolo Parodi (PPE) και Guido Viceconte (PPE) προς την Επιτροπή

(13 Ιανουαρίου 1999)

Θέμα: Διαφήμιση και σύνθεση κύβων με βάση το ελαιόλαδο

Πρόσφατες διαφημιστικές εκστρατείες διαφημίζουν σε διάφορες ευρωπαϊκές χώρες τα διαιτητικά πλεονεκτήματα στη διατροφή κύβων στερεού λίπους με βάση το ελαιόλαδο. Στην πραγματικότητα σύμφωνα με επιστημονικές αναλύσεις που έγιναν για λογαριασμό ενός ειδικευμένου περιοδικού, δεδομένης της χαμηλής περιεκτικότητας των κύβων αυτών - που αποτελούνται ουσιαστικά από κεκορεσμένα λιπαρά οξέα - σε ελαιόλαδο, δεν μπορούν οι τελευταίοι να θεωρηθούν στερεό υποκατάστατο του παραδοσιακού ελαιολάδου όπως αντίθετα αφήνει να εννοηθεί η διαφήμιση.

Ερωτάται ως εκ τούτου η Επιτροπή ποιά μέτρα προτίθεται να λάβει για την προστασία του καταναλωτή και την προστασία του αγνού παρθένου ελαιολάδου, της εικόνας και των παγκοσμίως αναγνωρισμένων διαιτητικών του ιδιοτήτων.

Απάντηση του κ. Fischler εξ ονόματος της Επιτροπής

(18 Μαρτίου 1999)

Στο πλαίσιο της κοινής γεωργικής πολιτικής (ΚΓΠ) και βασιζόμενη στον κανονισμό (ΕΟΚ) 1970/80 του Συμβουλίου, της 22 Σεπτεμβρίου 1980 περί γενικών κανόνων εφαρμογής των ενεργειών που αποβλέπουν στην προώθηση της καταναλώσεως ελαιολάδου στην Κοινότητα(1), η Κοινότητα έχει καταρτίσει προγράμματα προώθησης από το 1980. Στόχος των προγραμμάτων αυτών είναι η αύξηση της κατανάλωσης προϊόντων που παρουσιάζουν πλεονάσματα και κατάυτόν τον τρόπο συμβολή στην σταθεροποίηση των αγορών. Η έβδομη εκστρατεία προώθησης της κατανάλωσης ελαιόλαδου στην Κοινότητα θα αρχίσει την άνοιξη του 1999 και θα καλύπτει όλα τα κράτη μέλη με συνολικό προϋπολογισμό περίπου 15 εκατ. ευρώ κατ'έτος για τρία συναπτά έτη, με σκοπό τη διάδοση των επιστημονικών γνώσεων όσον αφορά τις θρεπτικές ιδιότητες του ελαιόλαδου, και για μέτρα όπως διαφήμισης, δημοσίων σχέσεων και προώθησης. Η ενημέρωση του κοινού βασίζεται σε αντικειμενική και σωστή επιστημονική πληροφόρηση σχετικά με τις θρεπτικές ιδιότητες του ελαιόλαδου. Το ενημερωτικό υλικό έχει ελεγχθεί από ένα ίδρυμα ερευνών, το οποίο εξειδικεύεται σε θέματα υγείας που έχουν σχέση με τη διατροφή. Η προώθηση του ελαιόλαδου θα πραγματοποιηθεί στο πλαίσιο του "Μεσογειακού διαιτολογίου", το οποίο αποδεδειγμένα έχει θετικές συνέπειες επί της υγείας.

Επιπλέον, η οδηγία 79/112/ΕΟΚ του Συμβουλίου, της 18ης Δεκεμβρίου 1978, περί προσεγγίσεως των νομοθεσιών των κρατών μελών σχετικά με την επισήμανση και την παρουσίαση των τροφίμων που προορίζονται για τον τελικό καταναλωτή καθώς επίσης και τη διαφήμισή τους(2), ορίζει στο άρθρο 2 ότι η σήμανση δεν πρέπει να παραπλανά τον αγοραστή προσδίδοντας, ιδίως, στο τρόφιμο ιδιότητες, τις οποίες δεν διαθέτει. Η τήρηση της διάταξης αυτής υπάγεται στην αρμοδιότητα των αρχών ελέγχου των κρατών μελών.

(1) ΕΕ L 192 της 26.7.1980 και ΕΕ L 288 της 31.10.1980.

(2) ΕΕ L 33 της 8.2.1979.
ΓΡΑΠΤΗ ΕΡΩΤΗΣΗ E-3975/98

υποβολή: Raphaël Chanterie (PPE) προς την Επιτροπή

(4 Ιανουαρίου 1999)

Θέμα: Ο φόρος προστιθέμενης αξίας επί των κτηνιατρικών υπηρεσιών

Σύμφωνα με τη ληφθείσα σε ευρωπαϊκό επίπεδο απόφαση να εφαρμοσθεί ένας πάγιος συντελεστής ΦΠΑ στις κτηνιατρικές υπηρεσίες, ο ελάχιστος συντελεστής για τις εν λόγω υπηρεσίες είναι της τάξης του 15 % (κατώτατο ποσοστό) έως και 25 % σε ορισμένα κράτη μέλη.

Το άρθρο 13 της έκτης οδηγίας 77/388/ΕΟΚ(1) σχετικά με τους έμμεσους φόρους, παρέχει στα κράτη μέλη την ευχέρεια να αποφασίζουν τη φορολογική απαλλαγή "της νοσοκομειακής και ιατρικής περίθαλψης" καθώς και της "υγειονομικής περίθαλψης του ανθρώπου", συνεπώς δε όχι των κτηνιατρικών υπηρεσιών. Παρά ταύτα, το παράρτημα Η προβλέπει την εφαρμογή μειωμένου συντελεστή ΦΠΑ για τα φαραμακευτικά προϊόντα που προορίζονται για ιατρική και κτηνιατρική χρήση.

Κρίνει η Επιτροπή ότι δικαιολογείται η εφαρμογή ενός τόσο διαφορετικού ποσοστού μεταξύ των φαρμακευτικών προϊόντων που προορίζονται για κτηνιατρική χρήση, για τα οποία ισχύει μειωμένος συντελεστής, και των κτηνιατρικών υπηρεσιών που δεν υπόκεινται σε μειωμένο συντελεστή; Θα μπορούσε η Επιτροπή να προβεί σε τροποποίηση της ισχύουσας οδηγίας, με βάση το πρωτόκολλο σχετικά με την προστασία και τις καλές συνθήκες διαβίωσης των ζώων;

Απάντηση του κ. Monti εξ ονόματος της Επιτροπής

(16 Φεβρουαρίου 1999)

Τα κράτη μέλη δύνανται, υπό ορισμένες προϋποθέσεις, να εφαρμόζουν μειωμένο συντελεστή ΦΠΑ στα φαρμακευτικά προϊόντα που χρησιμοποιούνται για υγειονομική περίθαλψη, την πρόληψη ασθενειών και τη θεραπεία για ιατρικούς και κτηνιατρικούς σκοπούς, δυνάμει των διατάξεων του άρθρου 12, παράγραφος 3, στοιχείο α) και του παραρτήματος Η της έκτης οδηγίας ΦΠΑ 77/388/ΕΟΚ. Βάσει της ίδιας αυτής οδηγίας, τα κράτη μέλη δύνανται επίσης να εφαρμόζουν μειωμένο συντελεστή ΦΠΑ στις παραδόσεις αγαθών και στις παροχές υπηρεσιών που πρόκειται να χρησιμοποιηθούν στην αγροτική παραγωγή. Η διάταξη αυτή αφορά την παρεχόμενη στα ζώα περίθαλψη στο πλαίσιο της γεωργικής παραγωγής καθώς και τα σχετικά φάρμακα. Ωστόσο, η Επιτροπή σημείωσε τις παρατηρήσεις του Αξιότιμου Μέλους του Κοινοβουλίου και θα τις λάβει υπόψη της κατά τις προσεχείς εργασίες για τους συντελεστές του ΦΠΑ.

(1) ΕΕ L 145 της 13.6.1977, σελ. 1.
ΓΡΑΠΤΗ ΕΡΩΤΗΣΗ E-3289/98

υποβολή: Arthur Newens (PSE) προς την Επιτροπή

(9 Νοεμβρίου 1998)

Θέμα: ΓΔ XVII - προϋπολογισμός για πληροφόρηση

Θα ήταν διατεθειμένη η Επιτροπή να επιβεβαιώσει ότι το 1998 χορηγήθηκε προϋπολογισμός 4,5 εκατ. ECU για την πολιτική πληροφορήσεως στη ΓΔ XVII (Ενέργεια) και δύναται να παράσχει στοιχεία περί του τρόπου διαθέσεως αυτού του ποσού, ιδίως όσον αφορά τις εταιρείες LOIR και DEIRA;

Απάντηση του κου Παπουτσή εξ ονόματος της Επιτροπής

(13 Ιανουαρίου 1999)

Η ΓΔ ΧVΙΙ δεν διαθέτει ειδική γραμμή του προϋπολογισμού για την πολιτική πληροφόρησης. Οι δραστηριότητες πληροφόρησης και διάδοσης γνώσεων στον τομέα της ενέργειας αναλαμβάνονται και χρηματοδοτούνται στο πλαίσιο διαφόρων προγραμμάτων, ιδίως των προγραμμάτων JOULE/Thermie, SAVE, Altener και Synergy, σύμφωνα με τις ειδικές διατάξεις που προβλέπονται στα εν λόγω προγράμματα. Στο πλαίσιο της συνιστώσας Thermie του προγράμματος JOULE/Thermie, οι δραστηριότητες πληροφόρησης χρηματοδοτούνται από δύο διαφορετικές γραμμές του προϋπολογισμού: B6-7517-01 (κωδικός 10 - δαπάνες λειτουργίας) και B6-7151-01 (κωδικός 50 - πληροφόρηση, δημοσιεύσεις).

Κατά τη διάρκεια του 1998, ενισχύθηκαν από τον προϋπολογισμό λειτουργίας 23 δράσεις, στις οποίες κατανεμήθηκε ποσό 2.17 ΜECU. Επιπλέον, κατανεμήθηκαν επίσης από τον κωδικό διοικητικής λειτουργίας 50 (πληροφόρηση, δημοσιεύσεις) 250.000 ECU σε ενημερωτικά φυλλάδια προγραμμάτων, πακέτα πληροφοριών και εκθέσεις δραστηριοτήτων προγράμματος.

Όσον αφορά τις δύο εταιρείες που μνημονεύονται από το Αξιότιμο Μέλος του Κοινοβουλίου, η εταιρεία LIOR (EEIG) και η διαχειρίστρια εταιρεία της DEIRA S.A. επελέγησαν το 1998 για συμμετοχή σε δύο έργα. To ένα από τα έργα καλύφθηκε από τον προϋπολογισμό λειτουργίας του προγράμματος JOULE/Thermie και το άλλο από το πρόγραμμα Altener. Οι δραστηριότητες που χρηματοδοτήθηκαν είχαν ως αντικείμενο την παραγωγή ενός διαλογικού CD-ROM πολλαπλών μέσων για την φωτοβολταϊκή ενέργεια (συνολική ενίσχυση 120.000 ECU από το πρόγραμμα JOULE/Thermie) και την δημιουργία στον Παγκόσμιο Ιστό της επονομαζόμενης τοποθεσίας Agores για τις ανανεώσιμες πηγές ενέργειας (συνολική ενίσχυση 170.175 ECU).
ΓΡΑΠΤΗ ΕΡΩΤΗΣΗ E-3238/98

υποβολή: José Valverde López (PPE) προς την Επιτροπή

(26 Οκτωβρίου 1998)

Θέμα: Πρωτοβουλία Interreg στην Ανδαλουσία

Τι προγράμματα και τι επενδύσεις έχουν προγραμματιστεί ή προγραμματίζονται στο πλαίσιο της Πρωτοβουλίας Interreg στην Ανδαλουσία;

Απάντηση της κας Wulf-Mathies εξ ονόματος της Επιτροπής

(3 Δεκεμβρίου 1998)

Η Ανδαλουσία απολαύει δύο προγραμμάτων, δυνάμει της κοινοτικής πρωτοβουλίας "Interreg", εκ των οποίων το ένα αφορά τις διασυνοριακές περιοχές μεταξύ της Ισπανίας και της Πορτογαλίας και το άλλο τις περιοχές μεταξύ της Ισπανίας και του Μαρόκου.

Οι χρηματοδοτικοί πόροι χορηγούνται στο σύνολο των προγραμμάτων και δεν έχουν περιφερειακό χαρακτήρα. Εξάλλου, τα προγράμματα που πρέπει να χρηματοδοτηθούν στο πλαίσιο τους, εκτός από αυτά ενός ορισμένου μεγέθους που έχουν ήδη μεμονωμένο χαρακτήρα, επιλέγονται από τις αρχές που είναι υπεύθυνες για την εφαρμογής τους.

Η Επιτροπή δεν δύναται, κατά συνέπεια, να απαντήσει με ακρίβεια στις τιθέμενες ερωτήσεις. Ωστόσο, όσον αφορά ειδικότερα το Interreg Ισπανία-Πορτογαλία, μόνο η επαρχία Huelva ενδιαφέρεται στην Ανδαλουσία. Σκοπός του προγράμματος είναι η ανάπτυξη της διασυνοριακής περιοχής και η ενθάρρυνση των μικτών πρωτοβουλιών Ισπανίας-Πορτογαλίας με την υποστήριξη των μέτρων της ενδογενούς ανάπτυξης και της μικρής υποδομής. Στο εν λόγω πρόγραμμα εγγράφεται π.χ. το σχέδιο της συγχρηματοδότησης, στην επαρχία Huelva,της εθνικής οδού Lepe-Ayamonte, δαπάνης άνω των 4 εκατ. ECU.

Όσον αφορά το πρόγραμμα Interreg Ισπανία-Μαρόκο, στην Ανδαλουσία επιλέγονται οι επαρχίες Cadix, Malaga, Ceuta και Melilla. Το πρόγραμμα προβλέπει την ανάπτυξη της διασυνοριακής συνεργασίας και την επιτάχυνση του ρυθμού προσαρμογής και ενσωμάτωσης της οικονομίας της περιοχής στην εσωτερική αγορά. Το πιο σημαντικό πρόγραμμα είναι αυτό σχετικά με την ηλεκτρική υποβρύχια διασύνδεση, επιλέξιμου συνολικού κόστους 70,22 εκατ. ECU, με συνεισφορά 13,26 εκατ. ECU εκ μέρους του Ευρωπαϊκού Ταμείου Περιφερειακής Ανάπτυξης. Το εν λόγω πρόγραμμα έχει ήδη τελειώσει.
ΓΡΑΠΤΗ ΕΡΩΤΗΣΗ E-3812/98

υποβολή: Concepció Ferrer (PPE) προς την Επιτροπή

(22 Δεκεμβρίου 1998)

Θέμα: Σχέδια και προγράμματα για τις τηλεπικοινωνίες, τις τεχνολογίες της πληροφορίας και τον τομέα των οπτικοακουστικών στην Καταλονία

Έχοντας υπόψη την πολιτική της διαφάνειας που ακολουθεί η Επιτροπή σε σχέση με τις δαπάνες που πραγματοποιεί, θα μπορούσε να μας πληροφορήσει ποιά από τα σχέδια που υλοποιήθηκαν στην Καταλονία την περίοδο 1994-1999 έτυχαν ενίσχυσης στο πλαίσιο των διαφόρων μέτρων για τις τηλεπικοινωνίες, τις τεχνολογίες της πληροφορίας και τον τομέα των οπτικοακουστικών,

Επίσης, θα μπορούσε η Επιτροπή να αναφέρει το ποσό που έχει τελικά διατεθεί για το κάθε ένα από τα εν λόγω σχέδια;

Απάντηση της κας Wulf-Mathies εξ ονόματος της Επιτροπής

(18 Ιανουαρίου 1999)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-2295/98

υποβολή: John McCartin (PPE) προς την Επιτροπή

(22 Ιουλίου 1998)

Θέμα: Κοινοτικές εξαγωγές βοείου κρέατος προς τρίτες χώρες

Θα μπορούσε η Επιτροπή να παράσχει στοιχεία που να παρουσιάζουν το συνολικό ποσό του βοείου κρέατος που εξήχθη από την ΕΕ προς τρίτες χώρες τα τελευταία τρία χρόνια και να αναφέρει το μέσο όρο του ποσού των επιστροφών κατά την εξαγωγή που καταβλήθηκε ανά χιλιόγραμμο;

Απάντηση του κ. Fischler εξ ονόματος της Επιτροπής

(3 Σεπτεμβρίου 1998)

Οι ποσότητες εξαγωγών βοείου κρέατος κατά τη διάρκεια των τριών τελευταίων ετών ήταν 1.199.255 τόνοι βάρος σφαγείου το 1995, 1.103.951 τόνοι το 1996 και 1.050.034 τόνοι το 1997.

Οι επιστροφές κατά την εξαγωγή για το βόειο κρέας και τα ζώντα ζώα καθορίζονται τουλάχιστον κάθε τρεις μήνες και δημοσιεύονται στην Επίσημη Εφημερίδα. Οι επιστροφές κατά την εξαγωγή που πληρώθηκαν για το βόειο κρέας διαφέρουν και το ποσό ποικίλει ανάλογα με τον προορισμό. Το παρόν επίπεδο επιστροφών που πληρώθηκε για τα ζώντα ζώα εκτός των ζώων καθαρής φυλής στους προορισμούς με τις υψηλότερες επιστροφές ήταν 52,00 ECU ανά 100 χλγρ. βάρους ζώντος ζώου για τα αρσενικά ζώα, ενώ για το νωπό κρέας αρσενικών μεγάλων βοοειδών το ποσό της επιστροφής ήταν 110,50 ECU ανά 100 χλγρ. βάρους σφαγείου. Για το νωπό κρέας αρσενικού μεγάλου βοοειδούς το ποσό επιστροφής ποικίλει μεταξύ 110,50 ECU ανά 100 χλγρ. έως 169,00 ECU ανά 100 χλγρ. κατά τη διάρκεια των τελευταίων τριών ετών.
ΓΡΑΠΤΗ ΕΡΩΤΗΣΗ E-4094/98

υποβολή: Mihail Papayannakis (GUE/NGL) προς την Επιτροπή

(14 Ιανουαρίου 1999)

Θέμα: Έργα στο Δέλτα του Νέστου

Σε συνέχεια της προηγούμενης ερώτησής μου σχετικά με την κατασκευή και λειτουργία φραγμάτων στο Νέστο (E-1648/98), θα ήθελα να πληροφορήσω την Επιτροπή ότι η ΔΕΗ στις αρχές Οκτωβρίου 1998 διέκοψε την υδάτινη παροχή στο φράγμα της Πλατανόβρυσης με αποτέλεσμα το στέγνωμα της κοίτης του ποταμού και τον εκβρασμό νεκρών ψαριών, γεγονότα με αρνητικές οικολογικές επιπτώσεις στα Στενά και το Δέλτα του Νέστου, τα οποία προστατεύονται από την εθνική, κοινοτική και διεθνή νομοθεσία.

Με την ενέργειά της αυτή η ΔΕΗ παραβιάζει επίσης την Κοινή Υπουργική Απόφαση 16492/1996, σύμφωνα με την οποία η ΔΕΗ είναι υποχρεωμένη να εξασφαλίζει πάντοτε, ακόμη και κατά την πλήρωση των ταμιευτήρων, την ελάχιστη ποσότητα των 6m3 sec σε όλο το μήκος του ποταμού, ως ελάχιστη προϋπόθεση για το έργο.

Ερωτάται η Επιτροπή εάν γνωρίζει τις πληροφορίες αυτές, και πώς προτίθεται να αντιδράσει στις αρμόδιες ελληνικές αρχές ώστε να καταλογισθούν οι σχετικές ευθύνες. Στην απάντησή της (26.06.1998) σε προηγούμενη ερώτησή μου, ανέφερε ότι σε περίπτωση διαπιστώσεως παραβιάσεων, θα λάβει τα μέτρα που προβλέπονται από τη Συνθήκη ΕΚ (άρθρο 169). Μήπως οι προαναφερθείσες ενέργειες εκ μέρους της ΔΕΗ θα μπορούσαν να θεωρηθούν ότι συνιστούν παραβίαση ικανή να θέσει σε κίνηση τη διαδικασία προσφυγής στο Δικαστήριο των Ευρωπαϊκών Κοινοτήτων;

Απάντηση της κας Bjerregaard εξ ονόματος της Επιτροπής

(17 Μαρτίου 1999)

Έπειτα από την κατάθεση καταγγελίας σχετικά με τις συνθήκες κατασκευής και λειτουργίας των τεσσάρων φραγμάτων της ελληνικής δημόσιας επιχείρησης ηλεκτρισμού (ΔΕΗ) στον ποταμό Νέστο, η Επιτροπή κίνησε εναντίον της Ελλάδας διαδικασία επί παραβάσει.

Στο πλαίσιο της εξέτασης του φακέλου, οι ελληνικές αρχές κοινοποίησαν στην Επιτροπή, τον Σεπτέμβριο του 1998, λεπτομερή έκθεση που αφορά την πρόοδο των εργασιών κατασκευής και ιδίως την έναρξη νέων μελετών, σύμφωνα με την υπουργική απόφαση της 19ης Σεπτεμβρίου 1996, σχετικά με την έγκριση περιβαλλοντικών όρων.

Η Επιτροπή ευχαριστεί το Αξιότιμο Μέλος του Κοινοβουλίου για τις πληροφορίες που εκ νέου της κοινοποίησε; πράγματι, η Επιτροπή θα συνεκτιμήσει τα νέα αυτά δεδομένα όταν αποφασίσει σχετικά με τη συνέχεια που θα δοθεί στον εν λόγω φάκελο.
ΓΡΑΠΤΗ ΕΡΩΤΗΣΗ E-3713/98

υποβολή: Carlos Carnero González (PSE) προς την Επιτροπή

(11 Δεκεμβρίου 1998)

Θέμα: Υπόγεια διέλευση της σιδηροδρομικής γραμμής από την πόλη Κάντιθ (Ισπανία)

Βάσει πληροφοριών που προέρχονται από διάφορους φορείς της κοινής γνώμης του Κάντιθ (Ισπανία). Μπορεί να επιβεβαιώσει η Επιτροπή εάν εδέχθη κάποια επίσημη αίτηση προκειμένου να χρηματοδοτήσει, στη βάση των υφιστάμενων δυνατοτήτων, την υπογειοποίηση της σιδηροδρομικής γραμμής κατά τη διέλευσή της από την πόλη του Κάντιζ;

Σε κάθε περίπτωση, η εν λόγω αίτηση θα έπρεπε να διαβιβαστεί μέσω των υπηρεσιών της ισπανικής κυβέρνησης; Έγινε πράγματι έτσι;

Εάν έχει υποβληθεί σχετική αίτηση, θα μπορούσε να ικανοποιηθεί από την Επιτροπή και, εάν ναι, με ποιόν τρόπο και με ποιό ποσόν;

Απάντηση του κ. Kinnock εξ ονόματος της Επιτροπής

(23 Φεβρουαρίου 1999)

Το 1998, η Κοινότητα παρέσχε χρηματοδότηση 0.5 εκατομμυρίων ευρώ, στο πλαίσιο του κονδυλίου του προϋπολογισμού B5-700 (διευρωπαϊκά δίκτυα-μεταφορές) για σχεδιαστικές μελέτες όσον αφορά την σιδηροδρομική ολοκλήρωση στην αστική περιοχή καθώς και τον διπλασιασμό των σιδηροτροχιών στην πόλη του Cadiz.

Οι μελέτες θα ολοκληρωθούν εντός του 1999. Ωστόσο, όσον αφορά το ειδικό έργο στο οποίο αναφέρεται το Αξιότιμο Μέλος του Κοινοβουλίου, η Επιτροπή δεν κατέστη αποδέκτης αιτήματος των ισπανικών αρχών για κοινοτική συγχρηματοδότηση στο πλαίσιο είτε των διευρωπαϊκών δικτύων, είτε του Ευρωπαϊκού Ταμείου Περιφερειακής Ανάπτυξης, είτε ακόμη του Ταμείου Συνοχής.

Μέχρις ότου οι ισπανικές αρχές υποβάλουν τέτοιο αίτημα, η Επιτροπή δεν είναι σε θέση να προβεί σε εκτίμηση μιας δυνητικής κοινοτικής χρηματοδότησης.
ΓΡΑΠΤΗ ΕΡΩΤΗΣΗ αρ θ. 3887/98 του Glenys KINNOCK προς την Επ τροπή. Διαδικασία επί των αιτήσεων χρηματοδότησης των ΜΚΟ



Επίσημη Εφημερίδα αριθ. C 297 της 15/10/1999 σ. 0111



ΓΡΑΠΤΗ ΕΡΩΤΗΣΗ E-3887/98 υποβολή: Glenys Kinnock (PSE) προς την Επιτροπή (4 Ιανουαρίου 1999) Θέμα: Διαδικασία επί των αιτήσεων χρηματοδότησης των ΜΚΟ Μπορεί η Επιτροπή να μας πληροφορήσει ποιά είναι η διαδικασία που ακολουθείται για την αξιολόγηση και τον καθορισμό της προτεραιότητας των αιτήσεων των Μη Κυβερνητικών Οργανώσεων για χρηματοδότησή τους από τις πιστώσεις της θέσης B7-6000 του προϋπολογισμού;
ΓΡΑΠΤΗ ΕΡΩΤΗΣΗ E-2216/98

υποβολή: David Thomas (PSE) προς την Επιτροπή

(16 Ιουλίου 1998)

Θέμα: Προστασία ωοτόκων ορνίθων

Μπορεί να επιβεβαιώσει η Επιτροπή αν οι διατάξεις της Οδηγίας 88/166/ΕΟΚ(1) έχουν εφαρμοστεί από όλα τα κράτη μέλη; Πόσοι επιτόπιοι έλεγχοι έχουν πραγματοποιηθεί από επιθεωρητές για να εξακριβωθεί η συμμόρφωση με την Οδηγία;

Απάντηση του κ. Fischler εξ ονόματος της Επιτροπής

(24 Σεπτεμβρίου 1998)

Σύμφωνα με τις πληροφορίες που η Επιτροπή έλαβε από τα κράτη μέλη, όλα τα κράτη μέλη εφαρμόζουν την οδηγία 88/166/ΕΟΚ του Συμβουλίου της 7ης Ιανουαρίου 1998 συμμορφωμένα με την απόφαση του Δικαστηρίου στην υπόθεση 131/86 (κατάργηση της οδηγίας 86/113/ΕΟΚ της 25ης Ιανουαρίου 1986 για τον καθορισμό των ελάχιστων προδιαγραφών σχετικά με την προστασία των ωοπαραγωγών ορνίθων που εκτρέφονται σε κλωβοστοιχίες). Η Επιτροπή, ωστόσο, έλαβε πρόσφατα καταγγελία από εμπορική ένωση στην οποία υποστηρίζεται ότι η οδηγία δεν εφαρμόζεται σωστά σε μερικά κράτη μέλη. Η καταγγελία αυτή προς το παρόν εξετάζεται.

Στον τομέα που αφορά την καλή διαβίωση των ζώων, οι επιθεωρητές της Επιτροπής μέχρι στιγμής στις αποστολές τους στα κράτη μέλη έχουν επικεντρώσει τις προσπάθειές τους στην προστασία των ζώων κατά τη μεταφορά (οδηγία 91/628/ΕΟΚ(2) του Συμβουλίου) και τη στιγμή της σφαγής (οδηγία 93/119/ΕΟΚ(3) του Συμβουλίου).

Πρόθεση της Επιτροπής είναι, ωστόσο, να επεκταθούν πολύ σύντομα οι επιτόπιοι κτηνιατρικοί έλεγχοι και σε άλλους τομείς, όπως είναι η καλή διαβίωση των ωοπαραγωγών ορνίθων που εκτρέφονται σε κλωβοστοιχίες.

(1) ΕΕ L 74 της 19.3.1988, σελ. 83.

(2) ΕΕ L 340 της 11.12.1991.

(3) ΕΕ L 340 της 31.12.1993.